Konstitusionele hof: Hlaudi Motsoeneng moet betaal - Solidariteit WêreldSolidariteit Wêreld
Tuis › Mediaverklarings › Konstitusionele hof: Hlaudi Motsoeneng moet betaal
Konstitusionele hof: Hlaudi Motsoeneng moet betaal
Tien regters van die konstitusionele hof het eenparig bevind dat Hlaudi Motsoeneng die regskoste van die vakbonde Solidariteit en Bemawu moet betaal wat die SAUK 8 verteenwoordig het in hul saak in die arbeidshof oor hul onregmatige afdanking.
Dit volg nadat Motsoeneng die konstitusionele hof genader het om verlof tot appèl teen die vroeëre uitspraak van die arbeidshof te bekom.
Die arbeidshof het in 2016 bevind dat Motsoeneng in sy persoonlike hoedanigheid aanspreeklik gehou moet word vir die regskoste ná die onregmatige afdanking van die SAUK 8.
Die hoogste hof in die land het bevind dat Motsoeneng geen kans op sukses in dié hof staan nie en het ʼn verdere kostebevel teen hom toegeken.
“Dit is die einde van die pad wat op ʼn geskiedkundige oorwinning uitgeloop het. Hlaudi Motsoeneng moet nou in persoon die regskoste verbonde aan die geding betaal. Dit is ʼn luide boodskap aan amptenare wat roekeloos met belastingbetalers se geld omgaan. Dit is nou die einde van die pad vir Hlaudi. ʼn Mens kan vir net so lank agter hofprosesse skuil. Hy gaan sonder twyfel betaal,” het Hermann gesê.
Klik hier om te uitspraak te lees.